Az állampolgári jogok országgyűlési biztosának
Jelentése
az OBH 5013/2004. számú ügyben

Ügyintéző: dr. Várady Eszter

Az eljárás megindulása
A panaszos beadványában a Besnyő község Polgármesteri Hivatala eljárását kifogásolta. A vizsgálat az Alkotmányban deklarált demokratikus jogállamiság elvéből fakadó tisztességes eljáráshoz, valamint a tulajdonhoz való jog sérelmének gyanúja miatt indult.
Eljárásom során - rövid úton - tájékoztatást kértem a panasszal érintett Önkormányzat munkatársától.

A megállapított tényállás 
A panaszos 2000. május 18.-án árverés útján vásárolta meg a Besnyő, Árpád u. 8. szám alatti ingatlant, melynek tulajdonjogát 2000. július 10-én jegyezte be a Dunaújvárosi Körzeti Földhivatal. 2000. decemberében felszólítást kapott az Iváncsa-Besnyő-Beloiannisz Beruházó Víziközmű Társulattól, mely szerint 44.460,- forint érdekeltségi hozzájárulás-hátralékra van. Ezt követően többször értesítést kapott a tartozásáról.
2002. július 18-án sikerült panaszosnak az önkormányzattal megállapodásra jutni, mely szerint a tulajdonszerzés napjától időarányosan ráeső érdekeltségi hozzájárulást panaszos teljesíti. 2002. augusztus 2.-án a részére kiállított csekket befizette. Ezek után 2003. május 13.-án ismét arról kapott felszólítást, hogy érdekeltségi hozzájárulás tartozása van. A panaszos ismét a polgármesteri hivatalhoz fordult a hátralék tisztázása érdekében, ennek ellenére 2004. augusztus 18-án ismét fizetésre szólították fel. 
Megkeresésemre a hivatal munkatársa arról tájékoztatott, hogy mindaddig nem engedélyezik panaszos számára az időközben megépült csatornaközműre a rákötést, amíg az ingatlant érintő közműfejlesztési hozzájárulást meg nem fizeti.

Az ügy jogszabályi háttere
A vízgazdálkodási társulatokról szóló 160/1995. (XII. 12.) sz. Korm. rendelet
12. § (1) A tag joga különösen, hogy a) személyesen, képviselője vagy küldöttje útján résztvegyen a társulati feladatok meghatározásában; b) a társulatban személyesen - ha kizáró ok, illetőleg összeférhetetlenség nem áll fenn - tisztséget viseljen; c) a tisztségviselőktől, a küldöttjétől a társulatot vagy a saját érdekeltségét, egyéb jogait vagy kötelezettségeit érintő ügyben felvilágosítást kérjen. (2) A tag kötelessége különösen, hogy a) az érdekeltségi hozzájárulást a taggyűlés által megállapított mértékben és határidőre megfizesse; b) személyesen vegyen részt a társulat minden olyan szervének tevékenységében, amelybe választották és azt elvállalta. (3) Ha a tagnak a tagsági jogviszony alapjául szolgáló érdekeltsége megszűnik, azt köteles a társulat intézőbizottságának írásban bejelenteni. A bejelentéshez csatolni kell a tagsági jogviszony megszűnésének alapjául szolgáló okiratot, illetőleg annak másolatát, valamint - ha abból nem állapítható meg - a bejelentésben közölnie kell a helyébe lépő új tag nevét, lakhelyét (székhelyét). (4) A tag a részére megállapított érdekeltségi hozzájárulást annak a hónapnak az utolsó napjáig köteles megfizetni, amelyben a (3) bekezdés szerinti bejelentést megtette. A bejelentés alapján a tag személyében bekövetkezett változást a tagnyilvántartásban rögzíteni, és erről a régi és az új tagot a bejelentést követő 60 napon belül írásban értesíteni kell.
13. § (3) A határidőre be nem fizetett érdekeltségi hozzájárulást az intézőbizottság elnökének megkeresésére az ingatlan fekvése szerint illetékes jegyző - az adózás rendjéről szóló jogszabályok szerint - hajtja be, a befolyt összeget pedig a behajtási költségek levonása után negyedévenként a társulat számlájára utalja át.

A vízgazdálkodásról szóló 1995. LVII. törvény
34. § (4) A társulat tagjai az érdekeltségi területen ingatlantulajdonnal rendelkező vagy az ingatlant egyéb jogcímen használó természetes és jogi személyek, jogi személyiséggel nem rendelkező gazdasági társaságok. (5) A társulat tagjai kötelesek a társulat közfeladatai ellátásának költségeihez az érdekeltségi egység arányában hozzájárulni.
36. § (1) A társulat akkor jön létre, ha az érdekeltségi területen ingatlantulajdonnal rendelkező, illetve az ingatlant egyéb jogcímen használó természetes és jogi személyeknek, jogi személyiséggel nem rendelkező gazdasági társaságoknak (a továbbiakban: tagoknak) az érdekeltségi egység aránya szerint számított többsége az alakuló közgyűlésen a) elhatározza a társulat megalakulását, b) elfogadja a társulat alapszabályát, és c) megválasztja a társulat testületi vezető szerveit és tisztségviselőit. (2) A társulat megalakításához az alakuló közgyűlésen a tagok érdekeltségi egység szerint számított legalább kétharmados többségének döntése szükséges. (3) A társulat megalakulását szervező bizottság készíti elő.
41. § (2) A hozzájárulás adók módjára behajtható köztartozás. A hozzájárulás mértékét a taggyűlés állapítja meg. A taggyűlés az alapszabályban meghatározott feltételek szerint a hozzájárulás mértékét mérsékelheti, illetve megfizetését meghatározott időre felfüggesztheti. A hozzájárulást - ha az alapszabály kivételt nem tesz - a tagok pénzben kötelesek teljesíteni. A vízitársulatok taggyűlése által elfogadott érdekeltségi hozzájárulás a közfeladatok teljesítésével nyújtott szolgáltatás ellenértéke.

Az érintett alkotmányos jogok
A Magyar Köztársaság Alkotmánya
2. § (1) A Magyar Köztársaság független, demokratikus jogállam.
13. § (1) A Magyar Köztársaság biztosítja a tulajdonhoz való jogot.

A vizsgálat megállapításai
A község területén (érdekeltségi terület) érdekeltségi egységenként 82.080,- forint érdekeltségi hozzájárulás terhelte az érdekelt tagokat. A panaszos 2000. júliusában vált érdekeltté, erre az időpontra visszamenőleg befizette az őt érintő, időarányosan ráeső érdekeltségi hozzájárulást, 47.880,- forintot. A beruházás azonban már évekkel előbb megkezdődött, az érdekeltségi hozzájárulás már 1998-tól terhelte az ingatlan előző tulajdonosát. Az érintett ezen kötelezettségének nem tett eleget, így 33.150 forint adósságot halmozott fel.
Vizsgálatom során megállapítottam, - rövid úton történő megkeresésem és a rendelkezésemre bocsátott dokumentumok alapján - hogy Besnyő Község Polgármesteri Hivatala visszásságot okoz a jogállamiságból levezethető tisztességes eljáráshoz, valamint a tulajdonhoz való alkotmányos joggal összefüggésben, amikor a fenti összeget a panaszostól követeli, továbbá ennek teljesítése hiányában nem engedi a kiépült közműre csatlakozását.
A 160/1995. (XII. 12.) számú Kormányrendelet 12. §-a ugyanis kimondja, hogy ha a tagnak a tagsági jogviszony alapjául szolgáló érdekeltsége megszűnik, azt köteles a társulat intézőbizottságának írásban bejelenteni. A bejelentéshez csatolni kell a tagsági jogviszony megszűnésének alapjául szolgáló okiratot, illetőleg annak másolatát, valamint - ha abból nem állapítható meg - a bejelentésben közölnie kell a helyébe lépő új tag nevét, lakhelyét (székhelyét).
A tag a részére megállapított érdekeltségi hozzájárulást annak a hónapnak az utolsó napjáig köteles megfizetni, amelyben a bejelentést megtette. A bejelentés alapján a tag személyében bekövetkezett változást a tagnyilvántartásban rögzíteni, és erről a régi és az új tagot a bejelentést követő 60 napon belül írásban értesíteni kell.
A 13. § (3) bekezdése leszögezi azt is, hogy a határidőre be nem fizetett érdekeltségi hozzájárulást az intézőbizottság elnökének megkeresésére az ingatlan fekvése szerint illetékes jegyző - az adózás rendjéről szóló jogszabályok szerint - hajtja be, a befolyt összeget pedig a behajtási költségek levonása után negyedévenként a társulat számlájára utalja át.
Fentiekből következik, hogy panaszost csak az érdekelté válását követően terheli az érdekeltségi hozzájárulás fizetése.
Az előző érdekelt (jelen esetben a volt tulajdonos) által meg nem fizetett érdekeltségi hozzájárulást nyilvánvalóan nem követelheti a jegyző az új érdekelttől, azt az előző tulajdonos jövedelméből - adók módjára behajtható köztartozásként - kellett volna érvényesítenie.

Kezdeményezés
Az állampolgári jogok országgyűlési biztosáról szóló 1993. évi LIX. törvény 21. § (1) bekezdése alapján felkérem a Besnyő Község jegyzőjét, hogy a megállapított alkotmányos visszásság orvosolása érdekében szerezzen érvényt a vízgazdálkodási társulatokról szóló 160/1995. számú Kormányrendelet 13. § (3) bekezdésében foglaltaknak.
Kérem, hogy kezdeményezésemmel kapcsolatos álláspontjáról, intézkedéseiről 30 napon belül tájékoztatni szíveskedjen.

Budapest, 2004. szeptember 28.

Lenkovics Barnabás sk.